Iċ-ċentru agrarju u tax-xjenza tal-annimali tal-MCAST se jiftaħ il-bibien tiegħu għall-pubbliku matul tmiem il-ġimgħa. Dawk li se jattendu żgur li se jibqgħu impressjonati bil-proġetti li ħejjew l-istudenti, l-annimali, frott u ħxejjex lokali. Ta' kull sena l-istudenti jimpenjaw ruħhom fi proġetti li jvarjaw minn sistemi agrarji, tagħmir tal-annimali kif ukoll sistemi awtomatiċi biex jitimaw l-annimali. Ma jonqosx ukoll il-bejgħ t'annimali imrobbija f'rzizet lokali kif ukoll l-aqwa ħxejjex u frott mill-għelieqi li jipprovdu l-aqwa tomiet u kuluri Mediterranji. Il-Ġimgħa filgħodu l-Minsitru Evarist Bartolo u s-segretarju parlamentari Roderick Galdes żaru din l-eżebizzjoni, u esprimew sodisfazzjon għall-mod ta' kif dawn iż-żagħżagħ qed jixprunaw ideat u sistemi ġodda biex jinkisbu riżultati iktar b'saħħithom fil-biedja u t-trobbija tal-annimali.